Nyakišišo ye e bolela ka ditokofele – dikema tša polokelo tša go thewa godimo ga boleloko go dira gore maloko a tšona a be le boiketlo go tša leago, matlotlo le boithabišo (Lukhele, 1990). Morero wa nyakišišo ye ke go hlaola go ba gona ga mehuta ya go fapana ya ekonomi yeo e sa huetšwego ke lotšiki ya bokepitale. Maikemišetšo a nyakišišo ke go lekola melawana yeo e thekgago ditokofele le go di bea ka gare ga maemo a itšeng a histori, a leago le a setšo. Ye ke nyakišišo ya khwalithethifi gomme sebopego sa nyakišišo ya ka se akaretša tlhohlomišo, temošo ya bakgathatema, dipoledišano tša go tsenelela le tshepedišo ya tšinealotši. Nyakišišo, ya go šomiša mekgwa ye, e nkgontšhitše go laetša kamano gare ga lešika la ga Khumalo ‒ moloko wa Mzilikazi Khumalo yoo a bego e le mogwera wa Kgošikgolo Shaka gape o dumelwa go ba a bapetše karolo ye bohlokwa kagong ya seo lehono se tsebjago bjalo ka setšhaba sa Mazulu ‒ le bomalome ba ka. Mo dikgweding tše tshela tše ke di feditšego Esihlengeni, motse wo monyane go la Vryheid, KwaZulu-Natal, ke boledišane le batho ba 27, ke tsenetše ditirelo tše pedi tša poloko, moetlo o tee wa lapa le go swara dipoledišano tše pedi tša go lebantšha sehlopha gotee le basadi ba setokofele. Ke hweditše gore ditokofele ga di latele foreimiweke ya epistemiki ya Afrika bjalo ka ge go letetšwe ka gare ga tlhalošo ya taba eupša di sa le ka gare ga lotšiki ya bokepitale ya poelo gomme ka go realo ga di latele ditumelo tša setšo tša setšhaba. Mola ditokofele di latela lotšiki ya bokepitale ye e bušago, setšhaba sa Esihlengeni se sa ntše se latela pono ya sona ya kosmolotši ya lefase yeo e ba fago kwešišo ye e fapanego ya ekonomi ya go thewa godimo ga dikgomo – mokgwa wo o ba dumelelago go phetha moetlo wa go tiišetša tšhireletšo le tšwelopele ya bophelo – go kwešiša lefase la bona. Phegelelo ya bona go bohlokwa bja dikgomo ka setšhabeng se ke sello sa bona sa gore ba dumelelwe go ba gona le go amogelwa bjalo ka batho bao ba kago inaganela. Ke fetša ka gore go kwešiša setšhaba se e le ka nnete, re nyaka go tšea kgopolo ya ontolotši bjalo ka ye bohlokwa ya gore re ka se kgonego ba fela le tsela e tee ya go phela. Setšhaba sa Esihlengeni ka go realo se re fa teori ya ekonomi yeo e theilwego godimo ga bophelo ka moka ga bjona – seo se akaretša bobedi fisikale le metafisikale go kgonthišiša tšwelopele ya bophelo. Bjalo, setšhaba sa Esihlengeni se swanela go tšewa bjalo ka mpho ye e amogelwago.